E-840/2009

Mál þetta, sem dómtekið var 3. febrúar sl., er höfðað með stefnu birtri 8. ágúst sl.

Stefnandi er Fossvélar ehf., kt. 000000-0000, Hellismýri 7, Selfossi.

Stefndi er Steinar Árnason ehf., kt. 000000-0000, Syðri-Brú, 801 Selfossi.

Dómkröfur stefnanda eru þær að stefndi verður dæmdur til að greiða stefnanda skuld að fjárhæð 15.000.000 króna ásamt dráttarvöxtum samkvæmt III. kafla vaxtalaga nr. 38/2001 af þeirri fjárhæð frá 1. september 2008 til greiðsludags. Þá er krafist málskostnaðar samkvæmt reikningi.

Dómkröfur stefnda eru þær aðallega að hann verði sýknaður að svo stöddu af öllum kröfum stefnanda en til vara að stefnukrafan verði stórlega lækkuð og vextir einungis reiknaðir frá dómsuppsögudegi. Þá er krafist málskostnaðar að mati dómsins.

Málavextir.

Málavextir eru þeir að með kaupsamningi dagsettum 10. maí 2007 seldi stefnandi stefnda fasteignina Hrísmýri 4, Selfossi, fasteignanúmer 218-6461 og var umsamið kaupverð 30.000.000 króna. Er um að ræða 326,8 m² iðnaðarhúsnæði auk 158,5 m² vörugeymslu ásamt tilheyrandi leigulóðarréttindum og öllu því sem eigninni fylgir og fylgja ber. Greiðslutilhögun var þannig að við undirritun kaupsamnings skyldu greiddar 5.000.000 króna, hinn 11. ágúst 2007 skyldu greiddar 10.000.000 króna og við afhendingu 15.000.000 króna. Stefndi hefur enn ekki greitt lokagreiðslu og höfðar stefndi málið til heimtu hennar. Í kaupsamningi segir að afhendingardagur sé 1. desember 2007 en eignin var ekki afhent stefnda fyrr en 1. september 2008 að því er stefnandi heldur fram. Stefndi heldur því hins vegar fram að eignin hafi ekki verið afhent fyrr en 20. október sama ár. Stefnandi heldur því fram að samkomulag hafi orðið með aðilum um að eignin skyldi ekki afhent fyrr en síðsumars 2008. Í kaupsamningi var ákvæði þess efnis að seljandi skyldi skila lóðinni tilbúinni fyrir lagningu malbiks en þó þurfi seljandi ekki að sjá um að leggja lagnir í jörðu. Þá tók seljandi að sér að fjarlægja bragga af lóð fyrir afhendingu.

Stefndi heldur því fram að á umsömdum afhendingardegi hafi hann verið búinn að leigja eignina út fyrir 400.000 krónur á mánuði og þá hafi líka legið fyrir örugg fjármögnun á lokagreiðslunni. Stefnandi hafi ekkert aðhafst vegna lóðarinnar og þá standi bragginn enn á lóðinni. Þá hafi nokkrar rúður verið brotnar í húsinu, svo og salernisskál og þrif hafi verið í lágmarki.

Málsástæður og lagarök stefnanda.

Stefnandi reisir kröfur sínar á kaupsamningi aðila og hafi stefndi enn ekki greitt lokagreiðslu sem fara átti fram við afhendingu eignarinnar.

Stefnandi byggir á meginreglum kröfuréttar um efndir fjárskuldbindinga, en regla þessi fái lagastoð í 47.gr., 52. gr. og 53. gr., sbr. 23. gr. laga nr. 50/2000 og V. kafla laga nr. 40/2002 um fasteignakaup. Um gjalddaga kröfunnar er vísað til meginreglu 49. gr. sömu laga. Krafa um dráttarvexti er studd við reglur III. kafla vaxtalaga nr. 38/2001 og krafa um málskostnað er reist á 1. mgr. 130. gr. laga nr. 91/1991.

Málsástæður og lagarök stefnda.

Stefndi byggir á því að afar bagalegt hafi verið fyrir hann að fá eignina ekki afhenta á umsömdum tíma en hann hafi þá verið búinn að leigja eignina út fyrir 400.000 krónur á mánuði. Þá hafi legið fyrir örugg fjármögnun á lokagreiðslunni en við afhendingu eignarinnar, sem stefndi telur að hafi verið 20. október 2008, hafi algjör umskipti verið orðin í efnahagsmálum og allir bankarnir fallnir. Hafi því langur afhendingardráttur eignarinnar orðið til þess að nánast allar forsendur fyrir kaupunum hafi verið brostnar. Þá hafi stefnandi einungis afhent eignina að hluta og hafi ekkert verið gert vegna lóðarinnar og bragginn standi enn.

Stefndi byggir á meginreglum kröfuréttar um að báðum aðilum beri að efna skuldbindingar sínar samkvæmt samningum. Þá er byggt á lögum um fasteignakaup. Krafa um málskostnað er byggð á 130. gr. laga nr. 91/1991.

Niðurstaða.

Óumdeilt er að stefndi festi kaup á umræddu húsnæði með kaupsamningi 10. maí 2007 og hefur stefndi greitt helming kaupverðsins. Hann á enn ógreiddar 15.000.000 króna, en þær skyldu greiddar við afhendingu húsnæðisins. Umsaminn afhendingardagur var 1. desember 2007 en óumdeilt er að afhending eignarinnar dróst verulega. Stefnandi hélt því fram við munnlegan málflutning að samkomulag hafi orðið um afhendingu eignarinnar síðsumars 2008. Við sama tækifæri hélt stefnandi því fram að eignin hefði verið afhent 1. september sama ár en stefndi heldur því fram að eignin hafi ekki verið afhent fyrr en 20. október sama ár. Engin gögn hafa verið lögð fram um það hvenær eignin var afhent og verður að telja það óupplýst. Verður við það miðað að eignin hafi verið afhent ekki síðar en 20. október 2008 og bar stefnda þá í síðasta lagi að standa skil á lokagreiðslunni.

Stefndi heldur því fram að hann hafi þegar að umsömdum afhendingardegi kom verið búinn að leigja eignina út fyrir 400.000 krónur á mánuði. Þá hafi legið fyrir örugg fjármögnun á lokagreiðslunni en við afhendingu eignarinnar, en algjör umskipti orðin í efnahagsmálum og allir bankarnir fallnir. Hafi því langur afhendingardráttur eignarinnar orðið til þess að nánast allar forsendur fyrir kaupunum hafi verið brostnar. Þá hafi stefnandi einungis afhent eignina að hluta og hafi ekkert verið gert vegna lóðarinnar og bragginn standi enn. Stefndi hefur engin gögn lagt fram til stuðnings þessum fullyrðingum sínum og þá hefur hann ekki gert formlegar gagnkröfur á hendur stefnanda. Þá var stefnda í lófa lagið að geymslugreiða lokagreiðsluna. Verður framangreindum málsástæðum stefnda því hafnað.

Samkvæmt framansögðu verða kröfur stefnanda teknar til greina, þó þannig að dráttarvextir reiknast ekki fyrr en frá 20. október 2008.

Með hliðsjón af þessari niðurstöðu verður stefndi dæmdur til að greiða stefnanda

600.000 krónur í málskostnað.

H-kk-nf O. A-kk-nf dómstjóri kvað upp dóminn. Dómsuppkvaðning hefur dregist fram yfir lögbundinn frest en dómari og lögmenn aðila töldu ekki þörf endurflutnings.

DÓMSORÐ:

Stefndi, Steinar Árnason ehf., greiði stefnanda, Fossvélum ehf., 15.000.000 krónur ásamt dráttarvöxtum samkvæmt III. kafla vaxtalaga nr. 38/2001 af þeirri fjárhæð frá 20. október 2008 til greiðsludags og 600.000 krónur í málskostnað.

H-kk-nf O. A-kk-nf.